افغانستان د کوه نور الماس دعوه کولاې شي - جهاني
هند د کوه نور د الماس نه تېر شو، خو افغانستان ځان د دغه غمي اصلي دعوه دار ګڼي.
داسي ښکاري چې هند تر لسیزو وروسته له بریتانيې نه د کوه نور الماسو د بیرته اخیستلو له دعوا لاس اخیستی. د فرانس پرس اژانس د راپور په اساس د هند د لوی څارنوال مرستیال په همدې اړه یوې محکمې ته وویل، د هند د سیکانو پخواني مهاراجا رنجیت سنګ په خپلې خوښې دغه الماس انګریزانو ته ورکړی، تروړل شوی او غلا شوی نه دی. کوه نور الماس د کلونو لپاره په افغانستان کې هم و او اوس افغان چارواکي وايي چې ښايي دوې یې له بریتانیې بیرته وغواړي. د افغانستان د اطلاعاتو او کلتور وزیر عبدالباري جهاني د امریکا غږ اشنا ته وویل، چې افغانستان کولاې شي چې د دغه الماس د اخیستلو دعوه وکړي. ښاغلي جهاني وویل رنجیت سنګ په زوره دغه غمی له شاه شجاع نه اخیستی و او انګریزانو ته یې ورکړی دی. په لومړي ځل د نادر افشار کورنۍ دغه الماس احمدشاه ابدالي ته ورکړ، چې بیا وروسته د هغه د اولادونو ترمنځ لاس په لاس شو. اوس دغه الماس د انګلستان د شاهي تاج په مخکينۍ برخه کې ټومبل شوی، پر دغه الماس پاکستان هم دعوه لري. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.